Man verrinneweer glo vrou, hond uit woedeWAARSKUWING: Die berig bevat inhoud wat sommige lesers kan ontstel. Rusty se linkeroog het heeltemal uit die oogkas gehang (Foto: Bloemfontein SPCA, Facebook) “Hy het net aangehou om vir Rusty te skop en te slaan. Ek het geskree dat hy moet ophou, maar hy wou nie.” Só vertel ŉ honde-eienaar van Batho in Bloemfontein nadat haar vriend haar hond, Rusty, glo erg vermink het toe hy haar teen die man wou beskerm. Die Dierebeskermingsvereniging (DBV) in die stad het Saterdag ŉ oproep ontvang van die eienaar, wat gevra het om anoniem te bly, oor Rusty wat deur haar vriend mishandel is. Sy het aanvanklik ŉ anonieme oproep aan die DBV gemaak omdat sy die mishandeling van haar troeteldier nie langer kon verduur nie. By die DBV-inspekteurs se aankoms by die huis het hulle Rusty in ŉ hok aangetref. Rusty het met sy rug na hulle gelê en aanvanklik kon die inspekteurs nie fout sien nie. “Toe ons naderkom, het hy sy stert begin swaai en sy kop na ons gedraai. Ons was heeltemal geskok oor wat ons gesien het. Sy linkeroog het heeltemal uit die oogkas gehang,” vertel Duán Matthee, ŉ inspekteur van die DBV. “Ons het na die huis gestap en onmiddellik die eienaar oor Rusty se toestand gekonfronteer. Ons was onder die indruk dat sy te bang was om vir ons te vertel wat werklik gebeur het. Sy het hakkelend gesê dat ons moet terugstap na Rusty se hok toe sodat sy daar met ons kan praat.” Matthee vertel toe hulle by die hok aankom, het die vrou aanhoudend oor haar skouer, in die rigting van die huis, gekyk. Sy het begin huil en die merke op haar eie arms en bene vir die inspekteurs gewys. Sy het ook steke aan haar bo-arm gehad. Die vrou het aan die inspekteurs gesê dat haar vriend oor naweke drink en wanneer hy dan terugkeer huis toe en ongelukkig is oor iets, hy sy frustrasies op haar uithaal. Sy het verder gesê dat haar vriend die vorige naweek kwaad was en haar aangerand het. Rusty het haar glo tydens dié voorval probeer beskerm, waarna die man glo sy woede op die hond gerig het. “Hy het [volgens die vrou] Rusty begin slaan en skop, asof hy niks was nie. Die vrou het hom probeer stop, maar hy het net aangehou. Sy sê sy was bang dat hy Rusty sou doodmaak. Toe sy Rusty wou help, het hy haar weer geslaan en weggestamp. Met daardie slag het sy haar balans verloor, hard geval en haar kop gestamp.” Die vriend het Rusty glo al vantevore op die kop en bors geskop en in die tuin rondgegooi. Dit is nie duidelik presies hoe die hond se oog so erg beseer is nie. Volgens Matthee het die trane geloop terwyl die vrou vertel het hoe weerloos sy gevoel het. “Ek kon haar pyn voel.” Sy het nog nie die polisie van die mishandeling verwittig nie, omdat sy na bewering te bang is dat haar vriend haar sou doodmaak. Matthee het aan haar gesê dat sy die DBV en die polisie al lankal om hulp moes nader en dat hulle haar sal help om ŉ saak teen hom aanhangig te maak. “Ons het ook aan haar verduidelik dat ons ŉ saak van dieremishandeling teen die vriend aanhangig gaan maak.” Die vrou sê sy bly meestal tuis om haar kneusplekke en wonde te probeer wegsteek. Rusty se heup is gebreek (Foto: Bloemfontein SPCA, Facebook) Sy het intussen besluit om terug te trek na haar gesin wat in ŉ ander provinsie woon. Volgens haar sal sy nie vir Rusty kan saamneem nie en het sy die hond aan die DBV gegee sodat hy elders ŉ beter heenkome kan vind. Rusty is in hierdie stadium steeds in die DBV se sorg. Hy het talle beserings opgedoen. Behalwe vir sy verminkte oog het hy ŉ skeur onder sy bek en talle kneusplekke op sy lyf. Hy kan ook skaars loop. “Ek moes hom na die voertuig toe dra omdat ek kon sien dat hy in geweldige pyn is. Ek glo vas dat hy ŉ tweede kans op ŉ beter lewe verdien.” X-strale het intussen gewys dat Rusty ŉ gebreekte heup het en ŉ operasie daarvoor benodig. Sy oog sal ook verwyder moet word. Hy ondergaan vandag reeds die operasie en sal sodra hy aangesterk het, verdere behandeling moet kry. “Geslagsgeweld is oral om ons en soms, soos in hierdie geval, is daar onskuldige diere betrokke. Geslagsgeweld en dieremishandeling moet einde kry. Te veel mense en diere ly aan die hand van mense wat dink hulle is beter as ander. Hierdie boosdoeners moet aan die pen ry,” het Matthee gesê. Die DBV het die publiek vir skenings gevra om Rusty se mediese behandeling en operasies, wat nagenoeg R15 000 gaan beloop, te help betaal. Klik hier vir meer inligting oor hoe om te help.